ไฟแนนซ์ทูเดย์
&#8220;การบริหารคือ การทำงานให้สำเร็จโดยอาศัยมือผู้อื่น&#8221;
14 พ.ย. 2555

“การบริหารคือ การทำงานให้สำเร็จโดยอาศัยมือผู้อื่น”
...13 พ.ย.ที่ผ่านมา คณะกรรมการธนาคารออมสินที่มี พรรณี สถาวโรดม เป็นประธาน ยกทีมมาประชุมนัดพิเศษกันครบครันเพื่อหารือและพิจารณาเกี่ยวกับการเจรจาค่าตอบแทนของผู้ดำรงตำแหน่งผู้อำนวยการธนาคารออมสินคนใหม่ที่ผ่านการสรรหา คือ เสี่ยวอวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.)
หลังหารือกันพักใหญ่ที่ประชุมก็ได้ข้อสรุปเกี่ยวกับผลตอบแทนที่อัตราเงินเดือนให้กับ “เสี่ยวอ” เงินเดือนเริ่มต้นไม่มากไม่น้อยแค่เดือนละ 6.5 แสนบาทเท่าเนี้ย ไม่รวมเงินโบนัส และเบี้ยพิเศษอีก โดยจะต้องประเมินผลทุก 6 เดือน เริ่มเข้าทำงานในวันที่ 1 ม.ค. 2556 นี้
เงินเดือน 6.5 แสนบาท หรือวันละ 2.16 หมื่นบาทเนี้ยนะเป็นไปตามเกณฑ์เงินเดือนขั้นสูงตามที่สำนักงานคณะกรรมการนโยบายรัฐวิสาหกิจ (สคร.) กำหนดไว้เป๊ะ ขั้นต่ำ 3 แสนบาท ขั้นสูงสุดไม่เกินเดือนละ 8 แสนบาท
ประธานพรรณีบอกว่า สาเหตุที่ให้เงินเดือนในระดับดังกล่าวเพราะเห็นว่าเสี่ยวอต้องเข้ามาบริหารธนาคารที่มีทั้งสินทรัพย์ เงินฝากและสินเชื่อเกินกว่า 1 ล้านล้านบาท เทียบชั้นธนาคารขนาดใหญ่ติด 1 ใน 3 และงานของออมสินก็มากกว่า ธอส. ที่ทำเฉพาะการปล่อยสินเชื่อเพื่อที่อยู่อาศัยเท่านั้น เรียกว่า สมฐานานุรูป 
...แถมไปนิดหนึ่ง 30 พ.ย.นี้ กรรมการหลายคนและประธานกรรมการจะหมดวาระลง แถม “เบอร์ 1” ก็ยังๆ ไม่มาทำงานต้องรอดูธนาคารออมสินจะไปทางไหน
เพราะแผนที่เสนอไปให้กระทรวงการคลังพิจารณาในปีหน้านั้น “เสี่ยวอ” จะต้องทำให้ธนาคารออมสินเป็นธนาคารเพื่อการออม และเน้นเรื่องการให้สินเชื่อรายย่อย ซึ่งปัจจุบันมีสัดส่วนถึง 90% ของสินเชื่อทั้งหมด โดยตั้งเป้าหมายเงินฝากและสินเชื่อไว้ว่าจะเติบโตไม่น้อยกว่า 7% งานหินจั๊ดๆ